LidanRubinov/Halacha-QA huggingface dataset:
שאלה: ברכה על כריך: מה מברכים על כריך בשרי או חלבי, כלומר 2 פרוסות לחם שביניהם מאכל כלשהו או פיתה באגט לאפה לחמנייה, האם זו ברכת המוציא?
תשובה: אם אוכלים לחם, מברכים "המוציא" וזה כולל את כל האוכל השייך לסעודה (לא כולל מנה אחרונה). ברכה אחרונה מברכים על הכל ברכת המזון.
שאלה: שמעון ולוי - הדרך לפתרון סכסוכים?: לכבוד הרב זלמן מלמד: כב הרב כתב בידיעון בית אל פ וישלח ה תש"ע בעניין תשובת שמעון ולוי ליעקב: "וכיון שפעלנו בצדק לא יפגעו בנו" עכת"ד. ויש לשאול על כך מהפסוק שהרב בעצמו מביא באותו מאמר(לה,ה): "ויסעו ויהי חתת א-לקים, על-הערים אשר סביבותיהם, ולא רדפו, אחרי בני יעקב.", משמע שהסיבה למה לא רדפו הגויים אחרי בני יעקב היא: קיום חתת אלוקים ולא "כיון שפעלנו בצדק לא יפגעו בנו". ואילו לא הייתה חתת אלוקים, אז כן היו רודפים אחרי בני יעקב על אף שפעלנו בצדק.
תשובה: דברי היו על פי "אור החיים". אכן יעקב לא חשב כך. ויש לומר שמשתי סיבות לא רדפו גם כי הם צדקו וגם כי פחדו כאמור בפסוק שהבאת.
שאלה: הדלקת נרות חנוכה כשברשותנו שתי דירות: ברשותנו שתי דירות בשימוש באותה עיר. בעלי מעוניין להדליק בשקיעה בדירה אחת ואני ובתי נמצאות באותה עת בדירתנו השניה. האם הוא מברך בדירה אחת ואני יכולה לברך בדירה השניה, מה ההלכה?
תשובה: חובת ההדלקה היא רק בדירה בה אתם אוכלים וישנים.
שאלה: בגדים חגיגיים בחנוכה: רציתי לשאול מה המקור ללבישת בגדים חגיגיים בחנוכה, פורים (וכן ביום העצמאות). שמעתי פעם מרב אחד שאין זה חובה, האם זה נכון?
תשובה: בחנוכה לא נהגו ללבוש בגדים חגיגיים, בפורים - כן.
שאלה: הפרשת חלה מבצק לסופגניות: ברצוני להכין סופגניות ומאכל הנקרא "פריקסה", שזה מעין לחמניות (מלוח) מטוגנות. האם צריך להפריש חלה מהבצקים? אם כן, אז מאיזו כמות של בצק? והאם ניתן לאחד את שני הבצקים (אחד מתוק ואחד מלוח) כדי שתהיה כמות נכונה להפרשה וכן איך מאחדים אותם (כי אינני רוצה שיתערבבו הטעמים).
תשובה: צריך להפריש חלה מבצק של סופגניות ללא ברכה, כיון שמטגנים אותן ולא אופים. אם יש שני בצקים שמקפידים שלא לערבם יחד, אזי אין הם מצטרפים לחיוב הפרשת חלה. חנוכה שמח!
שאלה: ק"ש ותפילה אחר זמנן: ברכתי ברכות קריאת שמע ותפילת שמונה עשרה לא בזמנן וחשבתי שזה בזמנן, האם זה נחשב ברכה לבטלה?
תשובה: אם מדובר בתפילת שחרית - לדעת הרבה מהפוסקים זמנם בדיעבד עד חצות היום, ואז ברכתם מותרת. אם לאחר חצות, והיתה טעות בדין או בשעון, זוהי ברכה לבטלה בשוגג, ויש להיזהר מכאן ולהבא.
שאלה: סכנת נפשות במכונת כביסה: המכונת כביסה שיש לי בבית עושה לפעמים קצר בבית. האם מותר להעמידה למכירה למרות שאני יודעת שיש חשש שהיא תעשה קצר בביתו של הקונה? האם אין חשש לסכנת נפשות?
תשובה: תיידעי את הקונה  דבר שבמילא את צריכה לעשות כשאת מוכרת דבר מקולקל  שיש בעיה במכונת הכביסה, שהיא מקצרת, והוא יקנה אותה על דעת כך שהוא מתקן אותה.
שאלה: נרות חנוכה   יחוד: 1. אנו גרים בקומה שניה. בחדר הילדים יש חלון הפונה לרה"ר. אנו מתלבטים אם להדליק שם או במקום אחר (בפנים או ליד הפתח) שבו יהיה הרבה פחות פרסום אך פחות מסוכן, מה לעשות? האם אפשר להתנות שנכבה את הנרות אחרי חצי שעה? 2. אני עובד סוציאלי, במסגרת התפקיד אני עושה ביקורי בית. איך אני מונע בעייה של יחוד (אני הולך לבד ועיתים מדובר באנשים שגרים לבד)?
תשובה: 1. בחלון תוכלו לכבות אחרי חצי שעה. אולם בשתי השבתות של חנוכה, אם אין אפשרות לשמור מפני הסכנה, תדליקו במוקם בטוח. 2. תקפיד להשאיראת הדלת פתוחה ותשבו בחדר הכניסה.
שאלה: שבת חנוכה בבית ההורים: השנה יוצא נר ראשון ושמיני של חנוכה בשבת ואנו מתארחים אצל ההורים. הבנו שצריך לצאת איתם ידי חובה בהדלקה ולא להדליק בחנוכיה נפרדת. 1. האם זה נכון גם אם אנו ישנים בקומה נפרדת? (כמו בית נפרד?) 2. מה לגבי אמירת ברכת שהחיינו כשנחזור לביתנו ונדליק שם פעם ראשונה (גם לחג זה וגם באופן כללי כזוג). 3. יצא שבחנוכיה שלנו לא התחלנו ולא סיימנו את הדלקת הנרות - זה לא נורא? אנו ספרדים - והולכים לפי פסיקותיו של הרב עובדיה יוסף שליט"א.
תשובה: 1. נכון. אדם המתארח אצל חמיו או אצל אביו אין לו להדליק בחדרו, אפילו שמייחדים לו חדר משלו, אלא יוצא בהדלקת בעל הבית. ואם בעל הבית לא מקפיד להתחשבן עם אורחיו, גם אין צריך להשתתף בפרוטות כלל. 2. בברכת שהחיינו יוצאים בברכתו של בעל הבית ואין לברך שוב כשתדליקו בביתכם בפעם הראשונה שאינה היום הראשון. 3. לא נורא בכלל.
שאלה: כינים כחציצה בטבילה: אנו זקוקים בבקשה לתשובה מהירה. נדבקתי בכינים וכבר כמה ימים אני מנקה שערי עם מסרק. האם אפשר לטבול אם אראה שאין ביצי כינים על השיער? אין בשיערי כינים חיות, רק ביצים וכיוון שהן מעטות קשה לדעת בוודאות שאינן מצויות כלל.
תשובה: יש לעשות מאמץ מוגבר לוודא שאכן אין כינים וביצים. תשתמשי בחומרים חזקים  יש סוגים של שמפו שהורגים גם ביצים, מה שמקל על הוצאתן היות ואינן נדבקות כל כך לשער כשהן מתות. והיה ויותר אינך מוצאת כלום, את יכולה לסמוך על כך שאין עוד ביצים וללכת לטבול.
שאלה: מי ששכח על הניסים: מה הדין לגבי אדם ששכח ולא אמר על הניסים: א) מה הדין בברכת המזון-האם צריך לחזור? ב) מה הדין אם שכח בתפילת עמידה?
תשובה: א. אין צריך לחזור. ב. אם אמר את שם ה' - אין צריך לחזור. אבל יש להוסיף כשמגי להרחמן: "הרחמן יעשה לנו נסים ונפלאות כשם שעשית לאבותינו בימים ההם בזמן הזה. בימי מתתיהו כו' ".
שאלה: ערלה בקלמנטינות ותפוחים: בישיבתנו אנו מקבלים תרומה של פירות וירקות מדי שבוע. אנו מפרישים מהם תרומות ומעשרות לחומרא. השאלה, האם יש חשש ערלה בפירות אלו? יש לציין, שמי שמביא לנו את הפירות הוא שומר תורה ומצוות מטעם עמותת חסד המנוהלת ע"י שומרי תורה ומצוות. הוא אומר שהוא קונה את הפירות מתנובה (כך על פי דבריו), כנראה בשוק הסיטונאי בגבעת שאול בירושלים. האם יש לחשוש לערלה בפירות? מדובר בעיקר בקלמנטינות ותפוחים.
תשובה: יש ערלה במינים שהזכרת (קלמנטינות ותפוחים). אמנם באחוזים נמוכים מאד אבל אם אתם מקבלים ישירות מהחקלאי צריך לברר שאין שם ערלה, מכיוון שערלה דאורייתא ואין כאן דין של ביטול שהרי המקור ידוע ואפשר לבדוק, ועל כן דינו כקבוע שאין לאכול לפני בדיקה שאין שם ערלה. בעניין זה היו שהקלו יותר בשווקים מכיוון ששם לא ידוע המקור ויש דין "כל דפריש" אבל בנידון שלכם שאתם יודעים מהיכן הגיע יש לבדוק שאין שם ערלה. לגני נאמנות המביא, יש לי ספק גדול למרות שאינני מכירו, אולם מי שאומר שקנה בתנובה בשוק הסיטונאי דבריו צריכים עיון גדול מכיוון שכבר מזמן תנובה איננה משווקת של פירות אלא היא שותפות עיסקית ככל השותפיות שבשוק. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: דעת ההלכה על הפריה מבנק הזרע: חברה טובה שלי כמעט בת 40, רווקה, ילדה ילד דרך בנק הזרע. אני תמכתי בה ובהחלטתה אך עכשיו אני חושבת אולי לא הייתי צריכה לייעץ לה ללכת לבנק הזרע ולעשות את ההפריה. חשוב לציין כי החברה ילדה ומאושרת יותר מאשר היתה בעבר, ללא הילד. רציתי לדעת, מה ההלכה קובעת בנושא זה (ספרדים) ומה עלי לעשות עכשיו, שאני מרגישה שייעצתי לה משהו שאולי לא הייתי צריכה לייעץ לה לעשות? אני לא שלמה עם זה ש עוררתי את ליבה לחשוב על הכיוון הזה של ההפריה וכעת שהיא הלכה, עשתה זאת וילדה, אני מרגישה שעשיתי טעות.
תשובה: כל הפרייה, גם אם הייתה מותרת, אין לעשותה מבנק הזרע. עלולה להיווצר תקלה חמורה, שאח יישא את אחותו ומלאה הארץ זימה. הפריה, גם אילו הייתה מותרת, הייתה צריכה להעשות בחו"ל מגוי. על אחת כמה וכמה במקרה של רווקה שילדה ילד ללא אב, כלומר: יתום מלידה, חסר זהות שעלול לסבול מכך סבל רב. האם מותר לה להיות מאושרת כביכול במחיר סבלו של הילד שתגדל?! את הנעשה אין להשיב. הילד כבר קיים וצריך לעזור לו לגדול כיהודי טוב.
שאלה: מקום הנחת החנוכיה: יש לנו חצר שמגיעה לרחוב. בכניסה לחצר אין שער (לכן אין מזוזה). הרבה יותר נוח להניח את החנוכיה בצד ימין של הכניסה לחצר (יש שם משטח), האם זה ר?
תשובה: פתח החצר עדיף.
שאלה: פסוק לשם דור: מהו הפסוק לשם דור? והאם צריך למצוא פסוק לשם המשפחה? המשיכו בדרך הנפלאה. חזק ואמץ!!
תשובה: בחר אחד מהפסוקים הבאים: 1. שמות פרק א פסוק ד: "דן ונפתלי גד ואשר". 2. ויקרא פרק יז פסוק ב: "דבר אל אהרן ואל בניו ואל כל בני ישראל ואמרת אליהם זה הדבר אשר צוה ה' לאמר". 3. במדבר פרק ב פסוק י: "דגל מחנה ראובן תימנה לצבאתם ונשיא לבני ראובן אליצור בן שדיאור". 4. משלי פרק יג פסוק ה: "דבר שקר ישנא צדיק ורשע יבאיש ויחפיר". 5. דברי הימים א פרק ב פסוק ב: "דן יוסף ובנימן נפתלי גד ואשר". לשם משפחה אין צורך בפסוק. בברכת התורה, WWW.Yeshiva.org.il
שאלה: תרומות ומעשרות בערבה: האם אשכוליות מקיבוץ אליפז שבערבה חייבות בתרומות, מעשרות וערלה?
תשובה: מכיוון שכל הערבה היא מסופקת לעניין גבולות הארץ, בגלל קו הגבול הדרומי ובגלל כיבושי שלמה והחשמונאים, על כן יש להפריש בלא ברכה. ערלה חייבת בכל מקרה, השאלה האם מהתורה או מהלכה למשה מסיני, בכל אופן חייבת בערלה. שבת וחנוכה שמח הרב יהודה הלוי עמיחי מכון התורה והארץ כפר דרום אשקלון
שאלה: זמני קריאת שמע: לא הבנתי מה הכוונה זמן קריאת שמע, אם למשל אני מניח תפילין באחת בצהריים ואומר לאחר מכן קריאת שמע, האם זה לא נכון?
תשובה: לכתחילה יש לומר את קריאת שמע עם תפילין עד לשעה הזמנית השלישית (שעה זמנית - כלומר, מחלקים את שעות האור ל12 וכל חלק נקרא שעה זמנית). היום זה עד לשעה 9:00. מי שלא אמר בזמן צריך להניח תפילין ולומר קריאת שמע עד זמן שקיעת השמש. אין לזה מעלה כמו לומר בזמן אולם גם לזה יש ערך גדול.
שאלה: שימוש בשאריות נרות החנוכה: למדנו שאסור להשתמש באור הנרות מכיון שהן קודש. האם מותר להשתמש בשעווה הנשארת מהנרות שדלקו לצרכים שונים או שהיא בגדר קודש וצריך לזרקה באופן מכובד?
תשובה: היות ומי שמדלק נר בחנוכה הוא מקצה את הנר למצוות ההדלקה, לכן הנותר מן הנר אסור להנות ממנו אלא יש לשורפו.
שאלה: נר ראשון של חנוכה : מתי מדליקים נר ראשון של חנוכה?
תשובה: השנה נר ראשון חל בשבת הקרובה. לכן יש להדליק לפני הדלקת נרות שבת את הנר הראשון. לכתחילה, יש להתפלל מנחה לפני הדלקת נרות.
שאלה: מאמרי קודש ברשתות חברתיות: לאחרונה נתקלתי בתופעה של "זיכוי הרבים ברשתות חברתיות". רשתות חבריות פייסבוק, מקושרים, שוקס ושעת השין, כל אלה הם הרשתות החברתיות הישראליות הגדולות בעולם, וכמובן יש שם תמונות שחץ של בנות ישראל שמצטלמות שם וזה ר ל. על כל פנים, יש שם אפשרות לקהילות, והרבה בעלי תשובה ואברכים בנו קהילות של התחזקות וחזרה בתשובה, הם מפרסמים של מאמרים אודות חומרתה של צניעות ופגם הברית ומנסים לגרום לנוער שם, לחזור על מעשיו, ולפחות להתחזק ולבנות להתחזק גם הן. וזה אכן מצליח, ובאמת הרבה בנות ובנים קוראים את זה ומתחזקים יותר. רציתי לדעת, האם זה נכון לעשות כן, האם ראוי להכניס קודש לתוך מקומות של טומאה?
תשובה: השאלה היא מה התוצאה הסופית. אם המאמרים בסך הכל מחזקים ורק גורמים שאדם הגולש בין כך יפגש אם דבר מוסר ויושפע לטובה, יש מקום לפרסם מאמרים אלו. אך אם מאמרים אלו גורמים לאנשים להכנס לאתר לא ראוי. עדיף להמנע מלפרסם אותם שם.
שאלה: טבעת כסף עם האות ה : שמעתי שיש ענין לקדש בטבעת מכסף פשוטה, שלא תיתן דעתה. ויש אומרים שיש ענין שמבחוץ יהיה מרובע ובפנים יהיה חרוט האות ה. 1. האם חריטת האות יכולה ליעשות גם על ידי גוי או רק על ידי אדם כשר שיכוין לכך? 2. (אם באמת צריך שזה יעשה עם כוונה או לחילופין יש ענין באות ה ) האם ניתן להכניסה לבית הכסא כאשר היא עונדת אותה או שמא יש להיזהר בזה?
תשובה: 1. האות ה' בטבעת מכוונת כנגד שם ד', ומובן שצריך שתיחרט בטבעת ע"י יהודי שומר מצוות. ידוע שכאשר רוצים לכתוב רמז לשם ד' כותבים זאת באות ה', ולכן יש עניין באות זו דווקא. 2. אף על פי כן, מותר להכנס עם הטבעת לשירותים כיון שהאות רק רומזת והיא לא ממש שם ד'. ומלבד זה - כיון שהיא בתוך הטבעת הרי היא מכוסה. ומזל טוב!
שאלה: הדלקת נרות חנוכה ביום שישי: קראתי שצריך להדליק נרות חנוכה ביום שישי אחרי מנחה ולפני הדלקת נרות שבת. בבית כנסת שבו אני מתפלל נוהגים להתפלל מנחה בכניסת השבת ומיד אחרי זה מתחילים מיד את קבלת שבת. האם אני צריך לחפש בית כנסת אחר שבו מתפללים מוקדם יותר מנחה?
תשובה: ברוב בתי הכנסת בעולם מתפללים מנחה אחרי הדלקת הנרות. ר' באהלה של תורה ח" ה סי' נט.
שאלה: תמונות של רבנים בבית: האם מקובל לתלות תמונות של רבנים בבית? בעלי ואני מאוד רוצים לתלות תמונות של רבנים ואיננו יודעים של איזה. אנו נמנים על הציבור הדתי לאומי עם כיוון תורני חרד"לי, מה שקרוי בפי העם.
תשובה: אצלי בחדר הלימוד תליתי את תמונת הרב אברהם יצחק הכהן קוק ואת תמונתו של הרב צבי יהודה הכהן קוק, שהיה מורי ורבי.
שאלה: לנסוע בשבת לאירוע משפחתי: יש לנו אירוע משפחתי גדול במשפחתי (החילונית - ההורים מארגנים את האירוע) בערב שבת וחג. משפחתי רוצה שנבוא ואנחנו מאוד מנסים לשמור שבת. אם נבוא זה אומר שנצטרך לנסוע בשבת וכמובן ללכת למקום לשלא שומר שבת. מצד שני, האירוע חשוב למשפחתי ואנו רוצים לכבד אותם. מה לעשות? אבקשכם לענות לי במהרה כי הארוע בשבת הזו.
תשובה: שבת היא יסוד היהדות, אין לחללה אלא לצורך פיקוח נפש. הסבירו בנימוס למשפחה שאינכם יכולים לצערכם להשתתף.
שאלה: נר ראשון של חנוכה תש"ע: מתי מדליקים נר ראשון השנה, ביום שישי או במוצ"ש?
תשובה: ביום שישי לפני הדלקת נרות שבת. וצריך למלא את הכוסות בשמן או להשתמש בנרות עבים בכדי שידלקו עד חצי שעה לאחר צאת הכוכבים.
שאלה: לסבתי קשה למעלה: חלמתי על סבתי שנפטרה (שהיא נהייתה רזה יותר), ואחת שעוסקת בפירוש חלומות אמרה לי שזה מעיד על זה שקשה לה למעלה. האם יש לנו דרך לעזור לנפטרים שקשה להם למעלה? אם כן, באיזה מעשים? אני יודעת שיש דרכים לעזור לנפטר לעילוי נשמתו אך אני לא יודעת האם זה עוזר גם אם קשה לו.
תשובה: החלום על סבתך מראה שאת היית (ועדיין) מאוד קשורה אליה. איני יודע אם קשה לה, ואיני חושב שעל ידי החלום שלך ניתן לדעת זאת. מה שכן, מעשים טובים ומצוות שעושים לעילוי נשמת הנפטר טובים לנשמת הנפטר. קחי על עצמך (בלי נדר) לומר כמה פרקי תהילים כל יום, וכן לעשות איזו מצווה מיוחדת, כגון: ביקור חולים, לעילוי נשמתה של סבתך. תתני גם צדקה בחנוכה.
שאלה: אחריות המעסיק ע"י חברת כח אדם: במקרה שאדם המועסק אצל חברת כח אדם נעשק ולא משלמים לו את שכרו, האם מקבל השרות נושא באחריות כלפי העובד? ברצוני להדגיש שמקבל השרות הוא זה שאומר לעובד מה לעשות.
תשובה: מי שמשלם לו הוא העושק. אך גם מי שמשתמש בחברת כח אדם ביודעו שהיא עושקת, מסייע לעבירה ועליו לעבור לחברה אחרת.
שאלה: מעשה מרים הנביאה: בעשר זכירות אומרים לזכור את מעשה מרים הנביאה. אם הרב יכול להסביר מה זה המעשה, ולמה צריכים לזכור אותו?
תשובה: הכוונה למקרה בו מרים דיברה לשון הרע על משה רבינו ואשתו. לדעת הרמב"ן יש אף מצווה לזכור מעשה זה בכל יום, ולכן קוראים את הפסוקים הקשורים. באופן רעיוני, כדאי בתחילת היום לזכור את איסור לשון הרע, ולפני שאדם יוצא לעסקיו ולענייניו אם בני אדם - יזכור את החשיבות לשמור על פיו ועל התנהגות נכונה ומרבה בינו לבין השני.
שאלה: דבש שקיבלתי מערבי: האם דבש שערבי הביא לי מותר לאכילה?
תשובה: המשנה ע"ז לט ע"ב מתירה דבש עכו"ם, וכן נפסק בשו"ע קיז סעי' ד, שהוא נאכל כמות שהוא חי ולכן אין בו משום בישולי עכו"ם, וכמו כן אין בו גיעולי עכו"ם שהרי זה מקלקל את הדבש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: חנוכייה של שמונה קנים: האם חנוכייה ללא שמש, קרי רק עם 8 קנים, נחשבת כשרה?
תשובה: כן. השמש נועד לתוספת אור בכדי שלא ישתמשו בנרות החנוכה. ניתן לשים שמש בנפרד. יש דעות, שבמקום שיש אור חשמל אין חייבים לשים גם שמש.
שאלה: שמירת כשרות בבית סבא וסבתא מבוגרים: בעזרת השם, עוד כשבוע שבועיים אני צריך להתארח בבית הסבא והסבתא שלי בשבת. הם אינם שומרים על כשרות כלים, כלומר, לפעמים מערבבים כלי בשרי עם חלבי מפאת הגיל. למרות שניסנו לשנות ולקנות להם כלים אחרים לא הסתדר ולא משנה. מה יותר חשוב מבחינת ההלכה לאכול אצלם ולכבד אותם או לא לאכול שם?
תשובה: אם יש רק חשש שמא טעו, וזה לא ודאי, וגם הטעות, אם היתה, אפשר שלא אסרה את האוכל - אם כן, בספקות כאלו אפשר להקל אך המוצרים צריכים להיות בודאי כשרים.
שאלה: נרות שבת בחנוכיה: האם יש היתר להדליק נרות שבת בתוך חנוכיה עם שמן זית?
תשובה: מותר להדליק נרות שבת בחנוכיה. יש מהדרין להדליק דווקא בשמן זית משום שנאמר: הזהיר בנר שבת וחנוכה הווי לו בנים תלמידי חכמים.
שאלה: תאריך אזכרה שחלף: חמי נפטר ב-16 לדצמבר 2008. מאחר ואנו חילונים לא שמנו לב שהתאריך העברי לעריכת האזכרה היה ב-6 לדצמבר (יט כסלו). כיצד אנו אמורים לפעול עתה, האם לערוך את האזכרה ב-16 לדצמבר או שמא בתאריך אחר? חמי היה אדם מסורתי והיינו רוצים לכבדו. אודה לכם על תשובה מהירה ודחופה.
תשובה: אם עבר התאריך - בכל זאת לערוך אזכרה באחד הימים, בלי קשר לתאריך הלועזי.
שאלה: בת מצווה בספירת העומר: האם ניתן לקיים בת מצווה בספירת העומר? האם עדיף לעשות בראש חודש או בפסח קטן, בליל יום העצמאות או שזה לא משנה?
תשובה: רק ביום העצמאות.
שאלה: על הניסים בברכת המזון: אם ששכחתי להגיד על הניסים צריך לחזור, ואיפה (עד כאילו איזה ברכה)?
תשובה: אם נזכרת לפני שאמרת את שם ה' - תחזור ל"ועל הניסים" ותמשיך משם לפי הסדר. אם אמרת את שם ה' - אין צריך לחזור. אבל יש להוסיף כשמגיעים להרחמן: "הרחמן יעשה לנו נסים ונפלאות כשם שעשית לאבותינו בימים ההם בזמן הזה. בימי מתתיהו וכו' ".
שאלה: להיות עם הציבור: 1. אם אני בתחנון והציבור כבר ב"ויעבור" - האם אני צריך להיות איתם ואז לחזור לאיפה שהייתי ולדלג על"ויעבור"? 2. אם אני בקורבנות או אשרי של מנחה והציבור מתחיל תפילת שמונה עשרה, האם אני צריך להיות איתם או להשלים (או להשלים רק אשרי?)
תשובה: 1. יש לומר 'ויעבור' עם הציבור ולהפסיק בתחנון, ואח"כ לחזור לאמירת התחנון במקום שהפסקת. לכתחילה רצוי שתספיק את המזמור לפני שיגיעו ל-'ויעבור', ורק בהמשך ב-'אבינו מלכנו' להפסיק לאמירת 'ויעבור'. 2. צריך לעמוד עם הציבור בעמידה ולהפסיק את הקרבנות. אמנם אם אתה עומד בפסוקים האחרונים של 'אשרי' (שלושה פסוקים) אפשר להשלים 'אשרי' ולעמוד בעמידה.
שאלה: ממנהגי אבלות בחנוכה: האם כתיבת זכרונות מסבתא, כהספד בהלוויה בחנוכה, נחשב כאיסור?
תשובה: כתיבת זכרונות אינה הספד.
שאלה: טבעת נישואין לגבר: אני ובן זוגי עתידים להינשא, אי"ה. סבתו, שתחיה, מתרגשת מאוד ורוצה להעניק לו כמתנה את טבעת הנישואין של סבו. אני יודעת שביהדות אין הגבר מקודש בטבעת, ובכל זאת רציתי לדעת אם יש מניעה או בעיה עם הדבר. אשמח לקבל תשובה לשאלתי שכן הנושא מטריד אותי מאוד, אני לא רוצה לעשות דבר אסור ויחד עם זאת לא רוצה לפגוע ברצון סבתו.
תשובה: בשעת הנשואין עצמה הבעל נותן לאשה את הטבעת ומקדש אותה בה. ואין לתת באותה שעה טבעת לאיש. אם סבתו של החתן רוצה לתת לנכדה את הטבעת אחר כך הוא יכול לקבל אותה ולענוד אותה בפניה אך לא מקובל שהאיש הולך עם טבעת ולא צריך לשנות מהמקובל. בעלך לעתיד יוכל לשמור את הטבעת כמזכרת מהסבא במגרה בביתו. תשובת הרב דב ליאור תשובת הרב יעקב אריאל טבעת לגבר במקום אקדמאי נתינת טבעת לדבר בחופה
שאלה: היכן להדליק נרות חנוכה: אני ישן בבית באזור המרכז ואישתי תישן אצל הוריי. כאשר שנינו נגיע מאוד מאוחר לבתים אלה. היכן נדליק חנוכיה על מנת לצאת ידי חובה?
תשובה: אחד מכם ידליק בביתכם לפני יציאתו. אפשר להדליק כבר משעה 3.37, בתנאי שהנרות ימשיכו לדלוק עד 5.30 בערך.
שאלה: סטטוס משפחתי לאחר נישואין אזרחיים: מהו מעמדו של יהודי שנישא בנישואין אזרחיים בחו"ל והתגרש? בארץ אינו רשום אלא כרווק.
תשובה: אם הנישואין האזרחיים היו עם גויה (דבר חמור מאד כשלעצמו), אין חשש של חלות קידושין והמעמד שלו הוא כרווק. לעומת זאת, אם מדובר בנישואין אזרחיים עם יהודיה והגירושין היו ללא גט שניתן ע"י בית דין מוכר, ישנה בעיה ועליך לפנות לבית הדין האזורי על מנת שיסדיר מתן גט לחומרא, ולפעמים בשעת הדחק הדבר יתכן אפילו ללא נוכחות האשה. הרב ניר אביב
שאלה: הדלקת נרות יחידי בחו"ל: אחותי אלמנה, גרה לבד בטורונטו, בקומה 9. כשהיא מדליקה נרות חנוכיה, האם? האם משנה כשמדליקה ליד החלון או שמדליקה על השולחן בחדר, מחשש לאנטשמיים? היא מאוד רוצה לברך.
תשובה: גם נשים חייבות בהדלקת נרות חנוכה ולכן עליה להדליק אם היא חוששת מאנטישמים, עליה להדליק בתוך ביתה. יש מעדיפים להדליק ליד הדלת מבפנים.
שאלה: תשובה ורפואה מעל הטבע: האם תשובה חזקה יכולה לגרום לנס רפואי שהוא מוגדר מעל דרך הטבע?
תשובה: כן, תשובה במעלה גבוהה יכולה לקרוע גזר דין של אדם שנגזר עליו בגלל חטא. כך ראינו אצל חזקיה מלך יהודה שחלה במחלה מסוכנת כעונש על שלא נשא אישה, וע"י שקיבל תשובה נרפא ממחלתו. אמנם תשובה לא תשנה גורל של אדם כמו מי שנולד עיוור או שאיבד יד או רגל- לא תשנה התשובה את מה שנקבע בטבעו.
שאלה: ברכת "טורטיה": מה יש לברך על טורטיה? (מעין פיתה דקה ממולאת בבשר)
תשובה: אם הבצק הוא בצק של לחם רגיל, ולא בצק הנכסס בשיניים מחמת דקותו או בצק שנילוש בשמן או מרגרינה, מברכים עליו "המוציא". אם נעשה באחת הדרכים שהזכרתי, ברכתו "מזונות".
שאלה: אזכרה בשני מקומות: לסבי יש אזכרה שתחול במוצ"שק לסבי יש שני ילדים אחד הילדים גר בצפון ואנחנו גרים בדרום. האם ניתן לעשות לו שתי אזכרות, אחד בבית בצפון ואחד בדרום? באזכרה אנו נוהגים לקרוא משניות ולומר השכבה לעילוי הנפטר ולומר קדיש.
תשובה: ניתן לעשות שתי אזכרות, כיון שכולן כוללות לימוד תורה ומצוות שיש בהן תועלת לנפטר. משל לרב גדול שיש לו תלמידים בכל העולם וכולם קובעים ביום פטירתו יום לימוד תורה, שודאי אין בזה מניעה, וכך רגילים לעשות כידוע מגדולי ישראל.
שאלה: צליית כבד במנגל סגור: יש מנגלים שיש להם מכסה שסוגרים מלמעלה בשעת הצלייה. מה הדין כשצולים כבד או בשר לא מוכשר במנגל כזה, האם יש חשש שזה כמו תנור והמכסה והדפנות בולעים דם ויצטרכו ליבון או שאין בעיה? אשמח גם להנמקה.
תשובה: מתקן סגור פסול לצליית כבד, הכבד וגם המתקן ייאסרו.
שאלה: הדלקת נרות חנוכה בבית מלון: 1. הדלקת נרות בחדר בבית המלון בתוך אקווריום המונע חשש שריפה, כאשר הוראת בית המלון אינה מתירה להדליק בחדרים - האם מותר להדליק בכל זאת? אם כן, היכן ידליק בחדר? 2. כאשר בית המלון מדליק לכולם או לחילופין מתיר להדליק בלובי בלבד, האם יוצאים ידי חובה?
תשובה: נר איש וביתו - אין אדם יוצא ידי חובה אלא בחדרו. מסופקני אם האקווריום הוא פתרון מעשי, כי אם הוא סגור הנר יכבה ואם הוא פתוח הגלאי יגלה ויפעיל אזעקה. נסה, בהצלחה.
שאלה: פיקוח על מצוות התלויות בארץ ליצוא: האם יש פיקוח על תרומות ומעשרות (ושאר מצוות התלויות בארץ) על פירות וירקות היוצאות לחו"ל? שמעתי שבקהילה בצרפת, הרב אומר לברך ולהפריש ממיץ פירות מסוים (המיוצר שם), מכיוון שהפירות הם מהארץ. באותו מקום אומרים שאסור לקנות פירות וירקות משנת שמיטה, גם לאוכלי היתר מכירה, כיוון שאין שום פיקוח של הרבנות הישראלית על ייצוא פירות וירקות מהארץ. האם יש פיקוח בכל הנושאים האלו על ייצוא מוצרים אלה?
תשובה: אין פיקוח על הייצוא. יש בתי אריזה מפוקחים שבהם מפרישים הכל וגם על הייצוא, אמנם לפעמים עושים תנאי שאם יחסר לא תחול ההפרשה על הפירות המיוצאים. אבל באופן כללי, בבתי האריזה יש הפרשה על הכל. על כן אינני יודע מי הרב שלקח על עצמו אחריות להגיד שהוא יודע שלא מעושר בודאי (אלא א"כ יש הסדר מיוחד שלא יפרישו, והדבר נתברר בצורה ודאית). אמנם אם אין תעודת הכשר על כך שהפירות הופרשו כדין, כדאי שיפרישו מהפירות תרומות ומעשרות בלא ברכה. יש להוסיף שאם חוששים שהפירות לא מעושרים כדאי לחוש שמא הפירות הם ערלה, ובכך חומרתם גדולה יותר. ועל כן לכאורה מה שאתה מספר לא מובן, אלא א"כ בדקו שאין הפירות ערלה אבל ביקשו במיוחד שלא יעשרו את הפירות בארץ. לגבי התפוזים, כעת אין בהם שאלות של ערלה. על כן לא כדאי להתייחס לנושא. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לוח השנה העברי: יש לי צורך בשימוש מדוייק בלוח השנה העברי, ושמחתי לראות שבאתר זה קיים לוח שנה שאינו מוגבל לשנה הנוכחית. אם אינני טועה, הספירה ביהדות מתחילה עם בריאת העולם, ביום ראשון ("יום אחד"), אך בניגוד לכך, התאריך א תשרי א מופיע בלוח השנה באתר ביום שני. איך ניתן ליישב את הסתירה שנוצרה? האם טעיתי בהנחתי מלכתחילה?
תשובה: אכן, ספירת השנים מתחילה בבריאת העולם אולם א' בתשרי הוא היום השישי לבריאה שבו נברא אדם הראשון. העולם עצמו נברא ב-כ"ה באלול. גם תאריך זה אינו יוצא לפי הלוח שבאתר ביום ראשון. כל זה לפי דעת רבי אליעזר, הסובר שבתשרי נברא העולם, אולם להלכה פוסקים כדעת רבי יהושע, שבניסן נברא העולם (למרות שאת מניין השנים אנחנו מונים מתשרי שלפני כן). ולכן, את הימים של בריאת העולם יש לבדוק בניסן של שנה א'. גם פה יש הבדל של יום אחד. הסיבה, כנראה, להבדל היא: הלוח הנמצא בידינו תוקן על ידי הלל השני לפני כ-1800 שנה. לפני כן היו מקדשים את החודשים על פי ראיית הירח. הלל (והבאים אחריו) קבע כללים ללוח אולם יתכן שלא ניתן לחשב לאחור על פי הכללים האלו. החישובים של הלוח נועדו בכדי לשמר את היחס הנכון שבין שנת הירח לשנת השמש אולם כשקידשו על פי הלבנה היו משמרים את היחס על פי בדיקה תמידית בכל חודש ולא על פי כללים קבועים.
שאלה: זמני הדלקת חנוכיה על גג בית הכנסת: בבית הכנסת, שבו אני מתפלל, ישנם חלוקי דעות מאיזה שעה עד איזה שעה צריכה לדלוק החנוכיה שעל גג בית הכנסת. החנוכיה מופעלת ע"י מנורות חשמל. מאיזה שעה עד איזה שעה החנוכיה צריכה לדלוק?
תשובה: אין משמעות הלכתית למנורה זו. היא יכולה לדלוק ללא הגבלה, על כל שמונת נורותיה, כל ימי החנוכה.
שאלה: ספר על תרומות ומעשרות: אני לומד משניות סדר זרעים ואוחז כעת במסכת דמאי. אני די מתקשה להבין את כל נושא המעשרות, ובפרט הלכה למעשה. הייתי מאוד מעוניין לדעת אם ישנו ספר יסודי העוסק בעניין בצירוף תמונות והמחשות של ההלכות ומושגים אשר יעזור לי להבין את הנלמד ולקיים הלכה למעשה. רוב תודות.
תשובה: לא ידוע לי על ספר בכיוון שאתה שואל אולם יש למכון תקליטור שם הדברים מוסברים יותר, ובייחוד בצורה המעשית, אפשר לרכוש בטל. 086847325 תקליטור על תרומות ומעשרות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: דיני אבלות: חמותי נפטרה. ורצינו לשאול, כמה זמן חל האבל על בעלה? והאם ילדיה יכולים במשך השנה להשתתף באירועים, כגון, חתונה? והאם למרות שלא שומרים את השבת במלואה (נוסעים), עדיין אפשר להגיד קדיש לזכר אימם?
תשובה: אבלותו נגמרת רשמית כעבור 30 יום. אך יש דברים שעליו להמתין עד עבור ג' רגלים. כלומר, עד סוכות הבא. הילדים חייבים באבלות י"ב חודש, גם אם אינם שומרים שבת כהלכה. אדרבה לזכר אימם מן הראוי שלפחות במשך השנה לא יסעו בשבתות אלא ילכו לביהכנ"ס לומר קדיש.
שאלה: לגעת בעיניים ללא משמוש ידים בלילה: אם לא נגעתי במקומות המכוסים בלילה, ואני יכול לדעת זאת, האם מותר לי לגעת בעיניים עפעפיים וכו או שעצם הלילה מהווה בעייה של רוח רעה?
תשובה: ישנם כמה טעמים לנטילת ידיים בבוקר. איסור הנגיעה בפתחים של הגוף הוא משום רוח רעה. רוח רעה שורה על הידיים אף שהם מכוסות ובוודאי שלא נגעת בהם במקומות המלוכלכים, ולכן, אף שישנת בכפפות וכד' אסור לך לגעת בעניים וכד'. גם מי שישן עם כפפות צריך ליטול ידיו בוקר אולם אין לו לברך מחמת הספק. לכן במקרה כזה, יש ללכת לשירותים לפני התפילה ולגעת בידיים במקום מלוכלך ואז ניתן לברך "על נטילת ידיים" לאחר השירותים.
שאלה: זמן הדלקת נרות חנוכה: זמן שקיעה זה כמו זמן צאת הכוכבים?
תשובה: השקיעה היא כ-20 דקות לפני צאת הכוכבים. לשעה המדוייקת עיין בלוח שבאתר. בברכת התורה, WWW.Yeshiva.org.il
שאלה: נרות החנוכה נכבים : בשנים האחרונות התחלתי להדר ולהדליק בשמן זית. למורת רוחי, קורה שהנרות כבים ולעיתים מיד אחרי הברכה וההדלקה. אבקשכם להורותני כיצד לנהוג במקרה כזה?
תשובה: "הדלקה עושה מצווה", ולכן, אם היה מספיק שמן בחנוכיה והיא עמדה במקום שאין הרוח יכולה לכבות את הנרות - קיימת את המצווה אף שהנרות נכבו לפני הזמן. וראוי להדליק את החנוכיה שוב ללא ברכה. אם הנר נכבה מיד, כלומר: שהלהבה לא נתפסה כלל בפתילה, הרי שלא הייתה כאן הדלקה כלל. (שולחן ערוך אורח חיים, תרעג, ב)
שאלה: כתב סירוב - דיני ממונות: שאלה עבור חבר שמעוניין לתבוע בנושא דיני ממונות. הבנתי שהתהליך הוא: תביעה בבית דין רבני וברגע שהנתבע מסרב להופיע, יש אפשרות להוציא כתב סרוב ואז לפנות לערכאות. האם באופן שכמעט ברור לי באופן מוחלט שהנתבע לא יופיע בבית דין רבני, האם ישנה אפשרות לקצר הליך זה, לחסוך בזמן ולפנות ישירות לתביעה בערכאות?
תשובה: אם ברור לך כשמש שיסרב לבוא לבית דין רבני, כגון: שברצונך לתבוע חברת ביטוח וכדו', מותר לך לתבוע ישירות בערכאות. הדבר מובא בפתחי תשובה בהל' דיינים. הרב ניר אביב